Rijeka, 20. kolovoza 2020.g.

**NAJAVA DOGAĐANJA I POZIV ZA MEDIJE**

**OTVORENJE IZLOŽBE *TERRA EFFLUVIENS***

**I INSTALACIJE *OBLOMO: ZAPOSLEN LIJENOŠĆU* U EXPORTU**

**U petak 21. kolovoza u 19 sati u Exportu na riječkoj Delti, u sklopu projekta Rijeka 2020 – Europska prijestolnica kulture, bit će otvorena izložba *Terra Effluviens*, dizajnera i povjesničara umjetnosti Nikole Bojića i suradnika te instalacija *Oblomo: zaposlen lijenošću,* slovenskog umjetnika Saše Sedlačeka.   
Samo otvorenje oba postava bit će istovremeno održano ispred zgrade Exporta, zbog epidemioloških mjera koje su na snazi,** a okupljenima će se obratiti direktor udruge Drugo more i glavni voditelj programa Dopolavoro EPK **Davor Mišković** te autori **Nikola Bojić** i **Sašo Sedlaček.**

**Izložba *Terra Effluviens* nastala je kao rezultat zajedničkog istraživanja brojnih arhitekata, znanstvenika, hakera i umjetnika na temelju fascinantne ali zaboravljene studije hrvatskog arhitekta Branka Petrovića iz 1971. godine, koju ova izložba stavlja u suvremeni kontekst.**

Na temelju trodnevnog seminara koji je u Rijeci okupio dvadesetak lokalnih i međunarodnih arhitekata, dizajnera, filozofa i biologa, autori su prikupljene podatke i arhivske izvore „ubacili“ u model strojnog učenja. Rezultat je nova forma umjetne inteligencije, odnosno “živog” hibridnog entiteta – Homo Effluviensa – s kojim je moguće komunicirati u realnom vremenu i koji postaje jedan od glavnih aktera izložbe.

Drugi dio izložbe je zvučni krajolik nastao zvučnim snimkama specifičnih riječkih lokacija. Odabir lokacija također se temelji na preklapanju nekoliko izvornih dijagrama iz 1971. sa suvremenim prostornim podacima, što rezultira novom topografijom grada, koju je moguće istražiti kroz interaktivne sonične objekte postavljene na 500 m2 izložbenog prostora u Exportdrvu.

Uz **Nikolu Bojića**, autori izložbe su **Branko Petrović** (dijagrami), **Damir Prizmić** i **Damir Gamulin** (dizajn izložbe), **Miodrag Galović** (sonična instalacija i dizajn zvuka), **Miro Roman** (koncept i dizajn sintetičke persone) i **Ivo Vičić** (zvučne snimke).  
**Izložba ostaje otvorena do 30. rujna**. Moguće ju je posjetiti **do 13. rujna svakim danom od 17 do 21 sat**, dok će **od 14. do 30. rujna biti otvorena svakim danom od 11 do 21 sat**.   
**Ulaz je slobodan, a broj ljudi koji istovremeno mogu boraviti u prostoru u kojem je izložba postavljena je 30.**

***Oblomo: zaposlen lijenošću* neobična je interaktivna instalacija slovenskog multimedijalnog umjetnika Saše Sedlačeka koja postavlja pitanje može li ljenčarenje biti krajnji oblik rada u dobu automatizacije?** Korištenjem istih tehnologija zbog kojih uopće moramo cijelo vrijeme raditi, Oblomo pretvara neaktivnost, nepomičnost i lijenost u ekonomsku vrijednost.

**Smještena u lounge zoni Exporta, instalacija se sastoji od ležaljki, raznih senzora i sustava koji upošljava računalni vid i strojno učenje. Temeljeći se na tehnologiji blockchaina s vlastitom kriptovalutom i softverom za strojno učenje, platforma Oblomo, na adresi** [**oblomo.si**](https://oblomo.si/)**, nagrađuje korisnike zbog njihove neaktivnosti. Kad aplikacija primijeti korisnikovu ne-aktivnost, nagrađuje je slanjem valute Oblomo Coin u njihov elektronički novčanik. Korisnici mogu trošiti te virtualne „kovanice“ na Oblomo tržnici, platformi na kojoj se korisnička roba i usluge mogu razmjenjivati i prodavati.**

**Platforma Oblomo je web aplikacija koja radi u internetskom pregledniku, tako da je svatko može koristiti na svom telefonu, tabletu ili računalu, odnosno na bilo kojem uređaju s internetskom vezom i web kamerom.**

Instalacija *Oblomo: zaposlen lijenošću* može se razgledati **do 13. rujna svakim danom od 17 do 21 sat**, dok će nakon tog datuma **do 30. rujna biti otvorena svakim danom od 11 do 21 sat**.   
**Ulaz je slobodan, a broj ljudi koji istovremeno mogu boraviti u prostoru u kojem je instalacija postavljena je 10.**

Partner udruzi **Drugo more**, u postavljanju ove instalacije je **Aksioma - Institut za suvremenu umjetnost, Ljubljana, Sveučilište u Ljubljani, Fakultet računalnih i informacijskih znanosti**.

**Najavljena događanja organizirana su uz poštivanje svih preporuka za sprječavanje zaraze bolešću COVID-19.** **Radi zaštite vlastitog zdravlja i zdravlja svojih najmilijih, svi se sudionici i posjetitelji pozivaju na poštivanje preporuka: pojačanu osobnu higijenu, fizičku udaljenost te** **OBVEZNO nošenje zaštitnih maski za lice, s obzirom da se radi o zatvorenom prostoru.**

Unaprijed zahvaljujem na **objavi najave i dolasku.**

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42